PTT โชว์ความพร้อมรองรับผู้ค้าก๊าซฯ แก่บุคคลที่สามผ่านทางเว็บไซต์
PTT โชว์ความพร้อมรองรับผู้ค้าก๊าซธรรมชาติรายใหม่เข้าใช้หรือเชื่อมต่อระบบส่งก๊าซฯ แก่บุคคลที่สาม ผ่านทางเว็บไซต์เรียบร้อยแล้ว
1 ส.ค. 2559

นายชวลิต พันธ์ทอง ประธานเจ้าหน้าที่ปฏิบัติการกลุ่มธุรกิจโครงสร้างพื้นฐานและบริหารความยั่งยืน บริษัท ปตท. จำกัด (มหาชน) หรือ PTT เปิดเผยว่า ปตท.ได้วางระบบรองรับการเปิดให้ใช้หรือเชื่อมต่อระบบส่งก๊าซธรรมชาติบนบกแก่บุคคลที่สาม ผ่านทางเว็บไซต์เรียบร้อยแล้ว ผู้ค้าก๊าซธรรมชาติที่สนใจเข้าใช้หรือเชื่อมต่อระบบส่งก๊าซธรรมชาติสามารถศึกษารายละเอียดเพิ่มเติมได้ทาง http://ptttpa.pttpipeline.com 
โดยปัจจุบัน ปตท. ได้ประกาศความสามารถในการให้บริการคงเหลือในระบบส่งก๊าซทั้งนี้ ปตท.ได้ประกาศใช้ “ข้อกำหนดเกี่ยวกับการเปิดให้ใช้หรือเชื่อมต่อระบบส่งก๊าซธรรมชาติบนบกแก่บุคคลที่สาม” (TPA Code) ฉบับที่ 2 เมื่อวันที่ 27 มกราคม 2559
ทั้งนี้เพื่อเปิดให้บุคคลที่สามสามารถเข้ามาใช้หรือเชื่อมต่อระบบท่อส่งก๊าซธรรมชาติได้ตาม “ข้อบังคับว่าด้วยการจัดทำข้อกำหนดเกี่ยวกับการเปิดให้ใช้หรือเชื่อมต่อระบบส่งก๊าซธรรมชาติและสถานีแอลเอ็นจีแก่บุคคลที่สาม (ฉบับที่ 2) พ.ศ. 2558” ที่ประกาศไว้ในราชกิจจานุเบกษา เมื่อวันที่ 8 พฤษภาคม 2558 และเป็นไปตามมาตรา 81 แห่งพระราชบัญญัติการประกอบกิจการพลังงาน พ.ศ. 2550 ซึ่งระบุว่า ผู้รับใบอนุญาตที่มีระบบโครงข่ายพลังงาน ต้องยินยอมให้ผู้รับใบอนุญาตหรือผู้ประกอบกิจการพลังงานรายอื่น ใช้หรือเชื่อมต่อระบบโครงข่ายพลังงานของตน
 